**Mannequin Pussy** é unha banda estadounidense de punk rock procedente de Filadelfia, Pensilvania. Ata a data o grupo leva publicados tres álbums, os dous primeiro a través do selo Tiny Engines e o último a través de Epitaph Records. O seu traballo máis recente, *Patience*, foi editado no ano 2019 con críticas favorables.

Historia
--------

### Primeiros anos e *Gypsy Pervert/Mannequin Pussy*

Mannequin Pussy foi formada en outubro de 2010 polos amigos Marisa "Missy" Dabice e Athanasios Paul, que se coñeceran ao ir xuntos ao mesmo colexio. A banda era inicialmente un dueto, con Dabice como guitarrista e vocalista e Paul como batería. En 2011 editaron dous EPs, titulados *Bonerjamz!* e *Meatslave*. Unha das súas cancións, "Clue Juice", aparece en *Leisure Rules*, un recompilatorio aparecido só en casete e editado en xullo de 2012 a través do selo Of Effort en Bandcamp. Ese mesmo mes, 13 das súas cancións foron publicadas nunha cara dun casete compartido de xira chamado *Banditos*, coa banda de Idaho Art Fad a través do selo Trash Palace Tapes.

A principios de 2013, Drew Adler uniuse á banda como batería e Paul pasou a tocar a guitarra. O seu primeiro álbum, *Gypsy Pervert*, foi publixado en outubro de 2013 como unha edición limitada só en casete a través do selo Rarebit Records. En novembro dese ano una das súas cancións apareceu no recompilatorio *The Le Sigh Vol. 1 Compilation*.

En 2014 Mannequin Pussy fichou por Tiny Engines. Ese mesmo ano a banda reeditou o seu álbum de estrea coa súa nova discográfica. O disco foi posteriormente renomeado *Mannequin Pussy* despois de que a banda considerase o termo "gypsy" despectivo contra o pobo xitano.

### *Romantic* e *Patience*

En 2015 Kaleen Reading uniuse ao grupo como batería para substituír a Drew Adler. En 2016 uniuse a eles o baixista Colins "Bear" Regisford. Mannequin Pussy publicou o seu segundo álbum a través de Tiny Engines, titulado *Romantic*, en outubro dese ano. O tema de mesmo nome chegou ao número 14 da lista da *Rolling Stone* das 50 mellores cancións de 2016.

O 30 de maio de 2017 Mannequin Pussy estreou un video musical para a canción "Pledge" na súa canle de YouTube. Pouco despois, no mes de xuño, a banda iniciou unha xira europea seguida por concertos nos Estados Unidos entre xullo e setembro.

Marisa "Missy" Dabice en 2021
En 2019 Mannequin Pussy anunciou que fichara por Epitaph Records. O 24 de abril a banda publicou o sinxelo "Drunk II" e anunciou o seu terceiro álbum de estudio, *Patience*. O video de "Drunk II", dirixido por Dabice, represéntaa namorándose de tres persoas diferentes nun bar. Antes do lanzamento do álbum, Mannequin Pussy publicou os sinxelos "Who You Are" o 20 de maio e "Cream" o 17 de xuño. O videoclip de "Cream", dirixido por Hanna Hamilton, inspirouse nas películas de terror dos anos 70.

En novembro de 2019 Tiny Engines, o antigo selo da banda, entrou en hiato debido a unha disputa contable sobre artistas que non foron pagados, entre eles Mannequin Pussy.

En marzo de 2020 Mannequin Pussy víuse forzada a cancelar ou adiar concertos da súa xira debido á pandemia de COVID-19. O 2 de marzo de 2021, Dabice apareceu como axente do FBI no video musical da canción "Be Sweet" de Japanese Breakfast.

### Presente

O 18 de marzo de 2012 anunciouse que Paul deixara o grupo para "comezar un novo capítulo da súa vida" e que Mannequin Pussy continuaría como un trío. O 23 de marzo a banda anunciou o EP *Perfect*, e lanzou o seu primeiro sinxelo, "Control". Un segundo sinxelo, "Perfect", foi editado o día 26 de abril.

Discografía
-----------

### Álbums

| Álbum | Ano | Selo |
| --- | --- | --- |
| *Gypsy Pervert* | 2014 | Tiny Engines |
| *Romantic* | 2016 | Tiny Engines |
| *Patience* | 2019 | Epitaph Records |

Notas
-----

1. ↑  "Patience by Mannequin Pussy reviews | Any Decent Music". *www.anydecentmusic.com*. Consultado o 2019-11-05.
2. ↑  "Leisure Rules, by Reeks of Effort Records". *Reeks of Effort Records* (en inglés). Consultado o 2023-10-21.
3. ↑  "Mannequin Pussy, Art Fad - Banditos / S/T" (en castelán). 2012-07-19. Consultado o 2023-10-21.
4. ↑  "Mannequin Pussy - Gypsy Pervert" (en castelán). 2013-10. Consultado o 2023-10-21.
5. ↑  Park, Maha (2013-12-05). "Monday Mix: The Le Sigh Vol. 1". *The Lesigh* (en inglés). Consultado o 2023-10-21.
6. ↑  Punknews.org (2014-09-04). "Mannequin Pussy - Gypsy Pervert". *www.punknews.org* (en inglés). Consultado o 2023-10-21.
7. ↑  Cummings, Raymond. "Mannequin Pussy: Romantic". *Pitchfork* (en inglés). Consultado o 2023-10-22.
8. ↑  "Album Of The Week: Mannequin Pussy Romantic". *Stereogum* (en inglés). 2016-10-25. Consultado o 2023-10-22.
9. ↑  Sheffield, Rob (2016-11-30). "50 Best Songs of 2016". *Rolling Stone* (en inglés). Consultado o 2023-10-22.
10. ↑  Records, Epitaph (2019-03-07). "Mannequin Pussy Signs to Epitaph". *Epitaph Records* (en inglés). Consultado o 2023-10-22.
11. ↑  "Mannequin Pussy reveal new song "Who You Are": Stream" (en inglés). 2019-05-20. Consultado o 2023-10-22.
12. ↑  "Mannequin Pussy Made A Horror Mini Movie With Their ’Cream’ Video". *UPROXX* (en inglés). 2019-06-17. Consultado o 2023-10-22.
13. ↑  "Adult Mom Accuse Label Tiny Engines Of Breach Of Contract Over Royalty Payments". *Stereogum* (en inglés). 2019-11-10. Consultado o 2023-10-22.
14. ↑  Fitzmaurice, Larry (2020-03-16). "‘It Could Be an Incredibly Quiet Year’: 18 Musicians On a Post-Coronavirus World". *Vulture* (en inglés). Consultado o 2023-10-22.
15. ↑  Zhang, Cat. "Japanese Breakfast: "Be Sweet"". *Pitchfork* (en inglés). Consultado o 2023-10-22.
16. ↑  Ackroyd, Stephen (2021-03-18). "Mannequin Pussy are now a three piece". *Dork* (en inglés). Consultado o 2023-10-22.
17. ↑  Minsker, Evan (2021-03-23). "Mannequin Pussy Announce Perfect EP, Share Video for New Song "Control"". *Pitchfork* (en inglés). Consultado o 2023-10-22.
18. ↑  "Mannequin Pussy share new single ‘Perfect’". *DIY* (en inglés). 2021-04-26. Consultado o 2023-10-22.

Véxase tamén
------------

### Ligazóns externas

* Bandcamp da banda

|  |  |
| --- | --- |
| Control de autoridades | 
* Wd: Q30591938
* AllMusic: mn0003327644
* Discogs: 3270078
* MusicBrainz: ID
* Songkick: 4433198

 |